
La începutul fiecărui an şcolar alcătuim teste prin care notăm stadiul de cunoştinţe al elevilor din materiile de bază: limba maternă, limba română şi matematică. Pe baza acestor date alcătuim planificările la diferitele materii, eventual planurile de remediere etc. În ultimii ani mă preocupă tot mai mult şi o altă latură în legătură cu munca cu elevii, şi anume: antrenarea şi dezvoltarea inteligenţei emoţionale. · 
  Într-un studiu publicat în 2011, mai mulți copii au fost urmăriți din copilărie și până la maturitate, mai exact timp de 50 de ani. Concluzia studiului a fost clară: succesul și fericirea sunt puternic corelate cu inteligența noastră emoțională. Practic cu cât au dat dovadă, încă din copilărie, de o inteligență emoțională ridicată (EQ), cu atât au fost mai fericiți și au avut mai mult succes întreaga viață. 

  Implicațiile acestui studiu sunt uriașe, mai ales că sistemul nostru de învățământ, și societatea la modul general, nu sunt încă pregătite să dezvolte acest tip de inteligență. Alte studii leagă sănătatea emoțională de o sănătate mentală și fizică mai bună, mai mult succes academic, joburi mai bune și o căsnicie mai fericită.

  De ce se este inteligența emoțională atât de importantă? Simplu! Deoarece emoțiile sunt cele care dictează mare parte din comportamentul nostru, nu logică. Iar comportamentul determină rezultatele. De aceea nivelul EQ-ului este mult mai important decât cel al IQ-ului. EQ-ul nu este fix precum susțin unii specialiști că ar fi IQ-ul. Inteligența emoțională poate fi antrenată și dezvoltată.

  Din acest motiv, la începutul anului şcolar trecut, după ce am făcut cunoştinţă cu elevii, am conceput un joc dinamic în scopul învățării copiilor/ elevilor a tehnicii Mindsight (observarea minţii).

   Titlu: Jocul examinării

   Tipul jocului: Joc de rol

   Scopul jocului: elevii din clasele primare să exerseze atenţia faţă de starea lor interioară 

  Descrierea jocului și a regulilor: 
      Pentru a-şi dezvolta capacitatea de observare a minţii şi apoi pentru a-şi influenţa diferitele gânduri, dorinţe şi emoţii care apar în ei, elevii trebuie să devină mai întâi conştienţi de ceea ce simt. Pentru a le comunica această idee, trebuie găsite modalităţi de a lucra cu conceptul, în timpul interacţiunilor  zilnice.
   Simpla conversaţie despre minte le ajută să se dezvolte.

   Pentru a începe orientarea elevilor, trebuie învăţaţi să-şi  examineze toate senzaţiile, imaginile, sentimentele şi gândurile care îi afectează. Acordând atenţie senzaţiilor fizice, de exemplu, elevii pot deveni mult mai conştienţi de ceea ce se întâmplă în interiorul organismelor lor. Ei pot să înveţe să recunoască tremurul din stomac, ca indice de anxietate, dorinţa de a lovi ca furie sau frustrare, umerii grei, ca tristeţe - şi aşa mai departe. Ei pot identifica tensiunea din corpul lor, atunci când sunt nervoşi, apoi să înveţe să-şi relaxeze umerii şi să respire adânc, pentru a se calma. Simpla recunoaştere a senzaţiilor cum ar fi foamea, oboseala, emoţia şi proasta dispoziţie poate să le ofere elevilor o mare înţelegere - şi, în cele din urmă, putere asupra propriilor sentimente.

Materiale utilizate: desene care exprimă sentimente într-un mod sofisticat

 In plus faţă de senzaţii, trebuie să-i învăţăm pe elevi să examineze imaginile care le afectează modul în care privesc şi interacţionează cu lumea. Unele imagini rămân din trecut, cum ar fi  un moment jenant la şcoală. Altele ar putea fi fabricate de imaginaţia lor sau chiar din coşmarurile pe care le-au avut. Un elev care se teme să nu fie lăsat singur şi izolat la pauză ar putea, de exemplu, să-şi imagineze că se dă singur într-un leagăn. Sau, un alt elev s-ar putea lupta cu temerile pe timp de noapte, ca urmare a imaginilor pe care şi le aminteşte dintr-un vis înfricoşător. Atunci când elevul devine conştient de imaginile ce sunt active în mintea lui, el poate să folosească observarea minţii, pentru a prelua controlul asupra acestor imagini şi de a diminua foarte mult puterea pe care o au asupra lui. Elevii pot fi învăţaţi şi să-şi examineze sentimentele şi emoţiile cu care se confruntă. Pedagogul îi întreabă pe elevi cum se simt şi îi ajută să dea detalii specifice, astfel încât să treacă de descrierile vagi, cum ar fi „bine“ şi „rău“, la cele mai precise, cum ar fi „dezamăgit“, „neliniştit”, „invidios” şi „entuziasmat”. Un motiv pentru care, de multe ori, elevii nu exprimă complexitatea unei anumite emoţii este că nu au învăţat încă să se gândească la sentimente într-un mod sofisticat, care recunoaşte varietatea şi bogăţia lor. Ca urmare, ei nu folosesc întregul spectru de emoţii şi, în schimb, îşi colorează imaginile emoţionale, în special în negru şi alb. In mod ideal, vrem ca ei să recunoască existenţa unui curcubeu colorat de emoţii şi să le acorde atenţie unor asemenea posibilităţi diferite.

   Fără această observare mentală, a ceea ce se întâmplă în creierul lor drept, ei vor fi blocaţi în alb şi negru. Atunci când vor avea o paletă emoţională completă, vor fi capabili să experimenteze culorile intense, care caracterizează o viaţa emoţională profundă şi vibrantă. Această învăţătură are loc, din nou, în interacţiunile de zi cu zi cu elevii. Gândurile sunt adesea diferite de sentimente, senzaţii şi imagini, întrucât reprezintă mai mult partea stângă a creierului, în procesul de examinare. Ele sunt ceea ce gândim, ce ne spunem şi modul în care relatăm povestea propriei vieţi, prin cuvinte. Elevii pot învăţa să fie atenţi la gândurile care le trec prin cap şi să înţeleagă că nu trebuie să le creadă pe toate. Ei pot combate chiar ideile care nu sunt utile sau sănătoase - sau chiar false. Prin acest dialog interior, ei îşi pot deplasa atenţia de la punctele de pe margine, care îi limitează, la cele care duc spre fericire şi evoluţie. Observarea minţii le permite să se întoarcă în centru şi să le acorde atenţie, gândurilor lor. Apoi, din acel loc de conştientizare, pot folosi dialogul interior, pentru a-şi aminti de alte gânduri şi sentimente, care sunt părţi la fel de importante din ei.

    Feedback-ul elevilor:  De exemplu, o fată de zece ani s-ar putea uita în oglindă şi spune: „Cât de proastă am fost că m-am ars la soare, în tabără. Atât de proastă!“ Dar dacă adulţii au învăţat-o să combată propriile gânduri negative, ea ar putea să facă un pas înapoi şi să se corecteze: „Hai, că nu e chiar aşa. E normal să uităm, uneori. Aproape toţi copiii au stat prea mult la soare, în acea zi.“ Învăţându-i pe elevi să-şi analizeze activitatea mentală, îi putem ajuta să obţină o imagine mai clară şi mai mult control în viaţă. Observă, de asemenea, cât de integrat este întregul proces, atunci când e vorba despre modul în care creierul percepe diferiţi stimuli. Sistemul nervos se extinde în tot corpul nostru, funcţionând ca antene puternice, care citesc senzaţiile fizice diferite, trimise de cele cinci simţuri ale noastre. Apoi, facem apel la imaginile din emisfera dreaptă a creierului, combinându-le cu sentimentele care apar din emisfera dreaptă şi sistemul limbic. În cele din urmă, îmbinăm totul cu gândurile conştiente care provin din emisfera stângă şi cu abilităţile analitice din creierul nostru superior. Examinarea ne ajută să înţelegem lecţia importantă, potrivit căreia senzaţiile fizice ne modelează emoţia, iar emoţia ne modelează atât gândirea, cât şi imaginile din mintea noastră. Şi reciproca este valabilă: dacă avem gânduri ostile, putem amplifica sentimentul de furie, care, la rândul lui, poate duce la tensionarea muşchilor corpului. Toate punctele de pe margine - senzaţii, imagini, sentimente şi gânduri - le pot influenţa pe celelalte şi, împreună, să creeze starea noastră de spirit. 

